ORDE do 16 de novembro de 2005 pola que se clasifica de interese social a Fundación Deportiva Municipal A Illa de Arousa.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 02/12/2005

Visto o expediente de clasificación da Fundación Deportiva Municipal A Illa de Arousa, con domicilio na Illa de Arousa.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Deportiva Municipal A Illa de Arousa foi constituída en escritura pública outorgada na Illa de Arousa o día 14 de abril de dous mil cinco, ante o notario José María Graíño Ordóñez co número de protocolo trescentos trinta e dous polo concello de A Illa de Arousa.
3. A fundación ten como obxecto, segundo establece o artigo seis dos estatutos, tutelar, promover, instituir e coordinar o deporte como parte fundamental no crecemento e formación humana de toda persoa, sendo prioritario a atención ao deporte de base nas súas modalidades e a promoción e organización de eventos deportivos que estime de interés xeral. Sen que isto supoña ningún impedimento para a participación cidadán en liñas xerais senón unha racionalización do uso de instalacións dispoñibles co fin de non deixar a ninguén sen os beneficios de calquera tipo de actividade deportiva.
4. O padroado da fundación estará integrado por José Manuel Vázquez Vázquez como presidente, Carlos Miguel Otero Chaves como vicepresidente, o secretario do Concello da Illa de Arousa como secretario, e por Carlos Cristóbal Gómez Lorenzo, Alfredo Otero Lojo, Manuel García Poza, José Manuel Oubiña Parada, Ramón Suárez Prado, Antonio Otero Molanes, Tomás Cores Dios, Luis Antonio Navarro Pedregosa e Eugenio Torres Salgado como vogais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza, proposta de clasificación como de interese social da Fundación Deportiva Municipal A Illa de Arousa, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Consellería de Cultura e Deporte.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais, na súa reunión do día 15 de novembro de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese social a Fundación Deportiva Municipal A Illa de Arousa adscribíndoa á Consellería de Cultura e Deporte que exercerá plenamente o protectorado sobre ela.
Santiago de Compostela, 16 de novembro de 2005.
José Luis Méndez Romeu
Conselleiro de Presidencia, Administracións Públicas e Xustiza